La Colla Verda comença el 2025 hivernant a la marjal dels Moros
20 de gener 2025

![](/media/1vhbovta/e47373ad-7428-43d5-909d-445061e6542f_c.jpg?width=850&height=508.27702702702703)

La Colla Verda comença l'any amb una campanya d'activitats a la marjal dels Moros. Concretament, el projecte de voluntariat mediambiental de l'Ajuntament de Sagunt i Acció Ecologista-Agró convida la ciutadania a participar este hivern en **tres jornades de naturalesa i marjal**. La primera està programada per al dissabte 25 de gener, quan se celebrarà el Dia de l'Arbre. La segona, que serà el 22 de febrer, estarà dedicada a revisar caixes niu i en la tercera, convocada per al dissabte 15 de març, es farà una restauració ambiental.

El primer voluntariat serà el **dissabte 25 de gener**. Amb motiu del **Dia de l'Arbre**, eixe dia la Colla Verda té programada una plantació en la zona litoral de la marjal dels Moros, prop del Grau Vell. Esta cita comptarà amb la col·laboració del Centre per a la Investigació i l'Experimentació Forestal de la Generalitat Valenciana (CIEF). Concretament, el CIEF facilitarà espècies dunars autòctones per a la plantació. Per exemple, molinets (_Silene cambessedesii_), una espècie catalogada en perill d'extinció segons el Catàleg Valencià d'Espècies de Flora Amenaçada. Les persones interessades poden apuntar-se mitjançant el [següent formulari](https://docs.google.com/forms/d/e/1FAIpQLSdfkaki-ZtFBV0cKS_NUVLfwoYqhuuYPDGp_OXAXuK5EKeYmQ/viewform).

La segona activitat hivernal de la Colla Verda a la marjal dels Moros està programada per al **dissabte 22 de febrer**, quan de la mà de Toni Rubio, de la Granja de Bitxos, es **revisaran les caixes niu instal·lades** en diferents punts de la marjal dels Moros en edicions anteriors, a fi d'afavorir la biodiversitat d'este xicotet, però valuós aiguamoll.

Finalment, la tercera i última cita de la Colla Verda este trimestre serà el **dissabte 15 de març**. Per a eixe dia hi ha programada una **restauració ambiental**, orientada també a preservar la flora i fauna autòctones d'esta zona humida. En esta cita, de nou, col·laborarà el CIEF.

Per a participar en els voluntariats hivernals de la Colla Verda, que començaran a les **10.30 hores**, cal **inscripció prèvia**, ja que l'aforament és limitat. Per a apuntar-s’hi cal emplenar el formulari de cadascuna de les activitats programades i rebre el correu de confirmació de la plaça.

Recentment, el Centre d'Educació i Voluntariat Ambiental, **La Casa Penya**, va començar també les seues activitats del 2025 amb un [taller sobre la qualitat de l'aigua](https://aytosagunto.es/va/actualitat/el-centre-d-educacio-i-voluntariat-ambiental-comenca-l-any-amb-un-taller-sobre-la-qualitat-de-l-aigua/). Esta activitat va ser impartida pel biòleg i enginyer ambiental Jorge Bonet el passat 19 de gener.

*   [](http://www.facebook.com/sharer.php?u=https://aytosagunto.es/va/actualitat/la-colla-verda-comenca-el-2025-hivernant-a-la-marjal-dels-moros/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-comenca-el-2025-hivernant-a-la-marjal-dels-moros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-comenca-el-2025-hivernant-a-la-marjal-dels-moros/ "Linked In")
*   [](mailto:?body=https://aytosagunto.es/va/actualitat/la-colla-verda-comenca-el-2025-hivernant-a-la-marjal-dels-moros/)